作者:李紳
標題:趨翰苑遭誣構四十六韻
內容:九五當幹德，三千應瑞符。纂堯昌聖曆，宗禹盛丕圖。畫象垂新令，消兵易舊謨。選賢方去智，招諫忽升愚。大樂調元氣，神功運化爐。脫鱗超沆瀣，翻翼集蓬壺。捧日恩光別，抽毫顧問殊。鳳形憐採筆，龍頷借驪珠。擲地聲名寡，摩天羽翮孤。潔身酬雨露，利口扇讒諛。碧海同宸眷，鴻毛比賤軀。辨疑分黑白，舉直抵朋徒。庭獸方呈角，階蓂始效莩。日傾烏掩魄，星落鬥摧樞。墜劍悲喬嶽，號弓泣鼎湖。亂群逢害馬，擇肉縱狂貙。膽為隳肝竭，心因瀝血枯。滿帆摧駭浪，徵棹折危途。燕客書方詐，堯門信未孚。謗興金就鑠，毀極玉生愈。礪吻矜先搏，張羅騁疾驅。地嫌稀魍魎，海恨止番禺。瘴嶺沖蛇入，蒸池躡虺趨。望天收雪涕，看鏡攬霜須。草毒人驚剪，茅荒室未誅。火風晴處扇，山鬼雨中呼。窮老鄉關遠，羈愁骨肉無。鵲靈窺牖戶，龜瑞出泥途。煙島深千瘴，滄波淼四隅。海標傳信使，江棹認妻孥。到接三冬暮，來經六月徂。暗灘朝不怒，驚瀨夜無虞。俯首安羸業，齊眉慰病夫。涸魚思雨潤，僵燕望雷蘇。詔下因頒朔，恩移詎省辜。誑天猶指鹿，依社尚憑狐。度嶺瞻牛鬥，浮江淬轆轤。未平人睚眥，誰懼鬼揶揄。盆浦潮通楚，匡山地接吳。庾樓清桂滿，遠寺素蓮敷。彷彿皆停馬，悲歡盡隙駒。舊交封宿草，衰鬢重生芻。萬戟分梁苑，雙旌寄魯儒。駸駸移歲月，冉冉近桑榆。疲馬愁千里，孤鴻念五湖。終當賦歸去，那更學楊朱。